Община Благоевград

Общински съвет по наркотични вещества

Благоевград

За конкурса за ученици от 6 до 19 години

по превенция на наркоманиите

2015 – 2016 година

Гр. Благоевград, пл. „Георги Измирлиев“ №1

***Моят любим национален герой***

Всяка страна има своите национални герои, но за България няма по-свята и по голяма личност от Апостола на свободата Васил Левски. Затова той е моят любим национален герой.

Учителите и родителите ни учат да обичаме Левски, да познаваме неговото дело и затова съдбата му е дълбоко в мен, като късче от патриотизъм, вълнение и преклонение.

Апостолът е моя любим национален герой, защото е истинският пример за нас учениците за родолюбие, стремеж за свобода, героична гибел и историческа памет.

За неговата героична гибел и смразяващата гледка на бесилото научих много от разказа на краеведа Иван Марков в клуб „Опознай родния край“ по проект „Успех“. От него разбрах, че описанието на Левски на бесилото е от двама ученици от Неврокопския край – Атанас Поппетров и Димитър Мавродиев, учили по това време в Главното софийско училище.

Учителят им Христо Ковачев, съратник на Левски с още 62-ма /шейсет и двама/ души е осъден на заточение. Впечатлен останах от разказа на краеведа, че учениците търсят повод да видят учителя си. На празника „Богоявление“ отиват в конака и остават учудени, че в това опасно време биват допуснати при него. Поздравяват го, дават му няколко портокала, пожелават му здраве и спокойствие и излизат. След това виждат Дякона Васил Левски на бесилото с присъдата на гърдите му. Те се натъжават, заплакват и тогава разбират защо техния учител, съратник на Левски е в конака. Стоят до вечерта до бесилото. От тях е и описанието как е изглеждал Левски.

Разбирайки за величавата саможертва на Левски, очевидците – ученици разбират защо са заловени, избити, затворени и осъдени видни личности, учители и свещеници обвинени в бунтовничество срещу турското владичество.

Разбират, че и техният учител, който виждат е от осъдените на заточение.

Но и както аз сега, така и те тогава са разбрали в този тежък момент за измерението на българския дух – жив и непобедим, величав и непоклатим. Разбират, че „тоз, който падне в бой за свобода, той не умира“ и е вечно жив.

Ето защо Левски за мен е символът на националните идеали на Родината ни във всички времена, нашето самочувствие, съвест и пример.

Моят любим национален герой Левски е различен и все така между героите недостижим. Той се е сраснал с хода на времето и с желанието на всички достойни хора да помълчат, за да му отдадат почит, когато се сетят за него.

Винаги мисълта за Левски е мисълта за пример и саможертва.

Той е моят любим национален герой и моята гордост, че съм българин.

Той е примерът в историята ни, за който ще разказвам на следващото поколение!

Александър Костадинов Делигьозов

Ученик от ΙV а клас

Първо основно училище „Св.Св.Кирил и Методий“